REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj:06-2/191-17

27. septembar 2017. godine

B e o g r a d

ZAPISNIK

17. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 27. SEPTEMBRA 2017. GODINE

Sednica je počela u 21,00 časova.

Sednicom je predsedavao Muamer Zukorlić, predsednik Odbora.

Sednici su prisustvovali članovi Odbora: Marko Atlagić, Milena Bićanin, Nataša St. Jovanović, Đorđe Kosanić, Miletić Mihajlović, Žarko Obradović, Vladimir Orlić, i Marko Parezanović.

Sednici su prisustvovali: Zoran Dragišić (Ljubiša Stojmirović), Arpad Fremond (Fatmir Hasani), Mihailo Jokić (Bogdan Obradović), zamenici članova Odbora.

Sednici nisu prisustvovali članovi Odbora: Ratko Jankov, Žarko Korać, Olena Papuga, Aleksandra Jerkov i Dubravko Bojić, niti njihovi zamenici.

Na predlog predsednika Odbora, usvojen je sledeći:

D n e v n i r e d

**1. Predlog za podnošenje amandmana Odbora na član 11. Zakona o visokom obrazovanju na osnovu člana 165. stav 1. Poslovnika Narodne skupštine.**

Prva tačka dnevnog reda

Muamer Zukorlić je u uvodnoj reči, povodom ove tačke dnevnog reda, naveo da je sednicu sazvao na osnovu člana 165. Poslovnika kojim je propisano da kada nastane potreba da se izvrši pravno-tehnička redakcija teksta predloga zakona, ili da se usvojeni amandmani usklade međusobno i sa tekstom predloga zakona, Narodna skupština će zastati sa odlučivanjem i zatražiti od Odbora za ustavna pitanja i zakonodavstvo da izvrši pravno-tehničku redakciju, a od nadležnog, u ovom slučaju našeg, da usaglasi usvojene amandmane međusobno i sa teksto Predloga zakona o visokom obrazovanju.

O ovoj tački dnevnog reda nije se niko javio za diskusiju, pa je predsedavajući predložio da Odbor podnese amandman na član 11. Predloga zakona o visokom obrazovanju u sledećem tekstu:

„A M A N D M A N

U članu 11. stav 4. Predloga zakona o visokom obrazovanju menja se i glasi:

„Konferencija univerziteta, Konferencija akademija i visokih škola, ministarstvo nadležno za poslove visokog obrazovanja, odnosno Privredna komora Srbije, objavljuje javni poziv za prijavljivanje kandidata za članove Nacionalnog saveta najkasnije u roku od šest meseci pre isteka mandata članova Nacionalnog saveta“.

Stav 8. menja se i glasi:

„Konferencija univerziteta, odnosno Konferencija akademija i visokih škola upućuje predlog Vladi, od najviše 18, odnosno tri kandidata, u roku od 30 dana od isteka roka za dostavljanje primedbi i predloga iz stava 7. ovog člana, vodeći računa o broju studenata i o broju nastavnika i saradnika, shodno članu 26. stav 5. ovog zakona. Ministarstvo nadležno za poslove visokog obrazovanja, odnosno Privredna komora Srbije upućuje predlog Vladi, od najviše osam, odnosno tri kandidata u roku od 30 dana od dana isteka roka za dostavljanje primedbi i predloga iz stava 7. ovog člana.

Stav 12. tačka 2) menja se i glasi:

„2) ako ne ispunjava dužnosti člana Nacionalnog saveta ili svojim postupcima povredi ugled te dužnosti, a na predlog Konferencije univerziteta, Konferencije akademija i visokih škola, ministarstva nadležnog za poslove visokog obrazovanja, odnosno Privredne komore Srbije;“.

O b r a z l o ž e nj e

Ovim amandmanom stvaraju se uslovi da se svi članovi Nacionalnog saveta za visoko obrazovanje koje Vlada imenuje na predlog ministarstva nadležnog za poslove visokog obrazovanja i Privredne komore Srbije, biraju i razrešavaju pod uslovima pod kojima se biraju i razrešavaju članovi koje predlažu Konferencija univerziteta i Konferencija akademija i visokih škola“.

**Nakon glasanja, predsedavajući je konstatovao da je Odbor jednoglasno usvojio predlog da se ovaj amandman podnese Nrodnoj skupštini na razmatranje.**

**O tome je Odbor, na osnovu člana 165. stav 3. Poslovnika Narodne skupštine, podneo Izveštaj Narodnoj skupštini u kojem se navodi da je Odbor, saglasno članu 165. stav 1. podneo amandman na član 11. Predloga zakona o visokom obrazovanju i da je za izvestioca određen predsednik Odbora, Muamer Zukorlić.**

Sednica je završena u 21,10 časova.

SEKRETAR PREDSEDNIK

Dragomir Petković Muamer Zukorlić